El embrujo de Shanghai

El embrujo de Shanghai (Ŝanhaja sorĉo) estas hispana filmo de 2002 reĝisorita de Fernando Trueba. Ĝi estas bazita sur la samnoma romano El embrujo de Shanghai de Juan Marsé.

 Intrigo 

En Barcelono post la Hispana Enlanda Milito, aperoj kaj malaperoj de gerilanoj kaj ekzilitoj en suda Francio (Tuluzo) kaj iliaj rakontoj pri aventuroj iom buntigas la grizan etoson de la plej malfacila epoko de la postmilito. Tiukadre rakonto de aventuro de unu el tiuj mitaj herooj, veturanta al Ŝanghajo por plenumi riskan mision inter murdistoj, eks-nazioj, belulinoj kaj sinistraj noktokluboj, lumigas la mornan vivon de du geadoleskuloj, nome Daniel (Fernando Tielve) kaj Susana (Aida Folch), ĝis la realo vekas ilin el tia sorĉo.

Daniel estas knaba pentristo kiu devas fari desegnon de la bela junulino Susana (malsana kaj enfermita en sia dormoĉambro), de kiu li estas enamiĝinta. Krome li akompanas maljunan revoluciulon (Fernando Fernán Gómez) kiu malsukcese kolektas subskribojn kontraŭ fabriko. La patrino de Susana (Ariadna Gil) estas ebriema biletvendistino en kvartala kinejo. Tiu ĉiutaga malhelo estas rompita per la alveno de ekzilito kiu rakontas iom post iom la aventuron de la malaperinta patro de Susana misie en Ŝanhajo. Tiu blankanigra rakonto imitas la holivudajn filmojn videblajn en la kvartala kinejo, kaj precize la samnoman usonan filmon The Shanghai Gesture (1941), reĝisorita de Josef von Sternberg. La virinan belulinan rolon de la rakonto estas ludata de Ariadna Gil mem. Alveno de nova ekzilito senmaskigas la figuron de la unua ekzilito, dum pafadon en la fino de la rakonto sekvas pafado en la reala historio.

 Komentoj 
La akso de la filmo estas kontrasto inter la enua reala vivo de la du geadoleskuloj (kaprica knabino kaj timida pentristo), siavice ligitaj respektive al ŝia patrino kaj al lia maljuna revoluciulo, kontraŭ la kineca rakonto de la ekzilito pri la supozata aventuro de la patro de Susana. La scenoj de la rakonto (blankanigraj) estas parodiaj de la holivudaj filmoj, sed ankaŭ mildigilo de la trista vivo de la ĉefroluloj. Kvankam la agado okazas en Ĉinio, la rakonto estas filmita en madridaj scenejoj, fakte parodiante la holivudajn filmojn kun agado supozeble en ekzotaj landoj aŭ inter ekzotaj popoloj, sed evidente tute falsigitaj.

La filmo ricevis tri Goja-premiojn kaj tri pliajn nomumojn.

 Eksteraj ligiloj 
 oficiala retejo 



Kategorio:Nigrablankaj filmoj
Kategorio:Filmoj aperintaj en 2002
Kategorio:Filmoj adaptitaj de libroj
Kategorio:Trileraj filmoj
Kategorio:Hispanaj dramaj filmoj
Kategorio:Barcelono
Kategorio:Ŝanhajo
Kategorio:Hispanio en filmoj